Με ένα πρόβλημα της τελευταίας στιγμής ολοκληρώθηκε η προετοιμασία της ΑΕΚ για το ντέρμπι κόντρα στον Άρη, με τον Νέναντ Κρίστιτσιτς να μένει εκτός λόγω ενοχλήσεων στο αριστερό γόνατο.

Χωρίς τον Νέναντ Κρίστιτσιτς θα ταξιδέψει η ΑΕΚ για το αυριανό ντέρμπι με τον Άρη στο «Κλ. Βικελίδης».



Ο Σέρβος χαφ ένιωσε ενοχλήσεις στο αριστερό γόνατο στο περιθώριο της τελευταίας προπόνησης των «κιτρινόμαυρων» και ως εκ τούτου αποκλείστηκε από την αποστολή που θα μεταβεί στη Θεσσαλονίκη.



Επιπλέον, εκτός αποστολής έμεινε όπως αναμενόταν ο Ντμίτρο Τσιγκρίνσκι, που δεν έχει ξεπεράσει τον μυϊκό του τραυματισμό.



Η ενημέρωση της ΑΕΚ:



Ολοκληρώθηκε η σημερινή προπόνηση των ποδοσφαιριστών της ΑΕΚ στα Σπάτα.



Ο Νίκλας Χουλτ ακολούθησε ατομικό πρόγραμμα εκγύμνασης. Ατομικά γυμνάστηκε και ο Νέναντ Κρίστιτσιτς, ο οποίος ένιωσε ενοχλήσεις στο αριστερό γόνατο. Οι υπόλοιποι παίκτες προπονήθηκαν κανονικά.



Έπειτα από το τέλος του προγράμματος, ο Μανόλο Χιμένεθ ανακοίνωσε τις επιλογές του για την αποστολή του αυριανού (19.00) αγώνα πρωταθλήματος με τον Άρη, στη Θεσσαλονίκη.



Σε αυτήν βρίσκονται οι Μπάρκας, Τσιντώτας, Μπακάκης, Οικονόμου, Γκάλο, Τσόσιτς, Σβάρνας, Αλμπάνης, Σιμόες, Κλωναρίδης, Μάνταλος, Γαλανόπουλος, Άλεφ, Λιβάια, Γιαννιώτας, Μπακασέτας, Πόνσε, Μπογέ.



